இந்த அறிவிப்பு சாதாரண அறிவிப்பாக இருக்கவில்லை. இது குறைஷிகளுக்கிடையேயும் பிற மக்களுக்குக்கிடையேயும் காட்டுத் தீயெனப் பற்றிக் கொண்டது. நாலா பக்கங்களிலும் இந்த அறிவிப்பைப் பற்றிய சர்ச்சைகள் எழத் தொடங்கின. சில நாட்களுக்குப் பிறகு அண்ணலார், அலீ (ரலி) அவர்களிடம் ‘விருந்துக்கு ஏற்பாடு செய்யுங்கள்’ என்று கூறினார்கள். இந்த விருந்தில் அப்துல் முத்தலிபின் குடும்பத்தார் அழைக்கப்பட்டார்கள். ஹம்ஸா (ரலி), அபூதாலிப், அப்பாஸ் (ரலி) ஆகியோர் கலந்து கொண்டார்கள். அனைவரும் உணவுண்டு முடிந்தபின் அண்ணலார் (ஸல்) எழுந்து நின்று பின்வருமாறு கூறினார்கள் ‘நான் இம்மை மறுமை இரண்டிற்கும் போதுமான வழிகாட்டுதலைத் தருகின்ற ஒரு செய்தியைச் சுமந்து கொண்டு வந்திக்கின்றேன். இந்தப் பெருஞ்சுமையைச் சுமப்பதில் என்னுடன் ஒத்துழைப்பவர்கள் யார்?’